  Виталий Пронин 1995-тӥ арысен кутскыса, шаерамы арлы быдэ ортче «Кырӟась воргоронъёслэн эшъяськонзы» фестиваль. Сое радъяло Удмурт Республикаысь Крезьгуръя огазеяськон, Культурая, печатья но иворъёсъя министерство но Иж город администрация. Туэ та фестиваль ортчоз 17-тӥ-19-тӥ феврале.«Кырӟась воргоронъёслэн эшъяськонзы» фестиваль арысь аре паськыта. Нырысетӥяз пыриськиз вал Ижысь куинь коллектив гинэ - «Ингур» капелла но искусствоосъя 2-тӥ но 7-тӥ нылпи школаосысь пиослэн хоръёссы. Нош 7-тӥяз, кудӥз ортчиз 2001-тӥ арын, фестиваль сярысь тодӥзы республикалэн палэназ улӥсьёс но. Соку татчы пыриськизы шоркарысьтымы но, ёросъёсысь но, озьы ик Казаньысь, Чебоксарыысь, Кировысь, Екатеринбургысь, Челябинскысь, Чайковскийысь коллективъёс. Кылем арын фестивале вуылӥз 38 хор но ансамбль, ваньзэ-ӧвӧлзэ 600 пала усточиос. Та ужрад чотын ик смотръёс ортчизы на Ижын, Можгаын но Эгралан. Туэ фестивале вуыны кулэ 28 коллектив. Со пӧлысь кыкез Удмуртилэн палэнысьтыз - Кировысь «Соловушки Вятки» но Чайковскийысь «Песельник» хор. Ёросъёсысь но ваньмызлэн лыктэмзы уг луы, кин ке коньдонлы яке транспортлы ёрме, Глазовысь коллективъёс пыриськоно кариськизы та вакытэ ик Глазовын ортчись конкурсэ, нош дэбесъёс дасясько тол шудонъёслы.- Ми возьмаськом ог 400 усточиосты. Фестивальмы быдэ вуиз - туэ со 18-тӥзэ ортчоз ини, - веранзэ мытэ фестивалез радъясь Валерий Митрофанов. - Та конкурслы республикалэн бюджетысьтыз коньдон уг висъяськы. Оло, вуоно арысен Культурая, печатья но иворъёсъя министерство солы уксё шедьтоз ни. Отысь ужасьёс оскыто, фестивалез культураез азинтонлы сӥзем программае пыртозы шуыса. Шумпоттэ соиз: калыклы фестиваль кельше, адямиос юаллясько со пумысен - ку луоз, кытын ортчоз. Вераны кулэ созэ но, фестивальлэн данэз арысь аре ӝутске. Сое возьмато вормонъёс но. Кылсярысь, Можгаысь хор огаз фестивальын 4-тӥ инты басьтӥз, нош Россиысь конкурсэ мыныса, лауреат луыса бертӥз. Фестивальлэн жюриеныз кивалтӥсь, Россиысь искусство удысысь дано ужась, Казаньысь Н. Г. Жиганов нимо консерваториысь профессор Владислав Лукьянов шуиз: ойдо ни ай Казане, возьматы отысь калыклы, кызьы кулэ кырӟаны. Малы ке шуоно Казаньын сыӵе конкурсъёс но, пиосмурт хоръёс но ӧвӧл. Озьы ми вормисьёсын ӵош 2010-тӥ арын вуылӥм Казане. Концерт пумын ини сцена вылэ потӥз сборной хор, быдэстӥз кӧня ке кырӟанъёсты, зал сылыса чабиз, соослэн сыӵезэ адӟемзы ик вылымтэ на. Кылем арын вормисьёсын ӵош - пиналъёсын, пиослэн хоръёсынызы, воргоронъёслэн ансамбльёсынызы, вуылӥмы Чайковский городэ. Туэ мыном, дыр, Перме.Та фестиваль чотын ик куинетӥ арзэ ини ортче конкурс, усточиосты быръё коня ке номинациосъя. Ужрад сӥземын пиосмурт хор искусствоез азинтонлы, егит усточиосты шараянлы, нылпиослы вордӥськем музъемдэ, историдэ, культурадэ гажаны дышетонлы. Татчы пыриськыны быгато пиналъёс но, арлыдо воргоронъёс но. Усточиос быдэсто ӟуч духовной произведениосты, гимнъёсты, удмурт кырӟанъёсты. 18-тӥ фестивальлэн программаез узыр, со куинь лыдпусэн герӟаськемын: 23-тӥ феврален - Атыкай музъеммес утисьёслэн нуналэнызы, Россилэн кунлыкезлы 1 сюрс 150 ар тырмонлы но 1812-тӥ арын Отечественной войнаын вормонлы 200 ар тырмонлы.Фестиваль усьтӥськоз 17-тӥ феврале Ижысь Егитъёслэн юртазы, нош йылпумъяськоз 19-тӥ феврале гала-концертэн Операя но балетъя театрын.Галина Семёнова.  